
ZADEVA: Pripombe na osnutek Zakona o kmetijstvu
Vaša številka: 330-42/2006/20

Spoštovani!

Prejeli smo vaše zaprosilo za podajo pripomb, zato na podlagi 48. čl. Zakona o varstvu osebnih podatkov (Ur. l. RS, št. 86/04, 113/05, 51/07 – ZUstS-A, 67/07, v nadaljevanju ZVOP-1), Informacijski pooblaščenec (v nadaljevanju Pooblaščenec) poda predhodno mnenje k zgoraj navedenemu zakonu glede njegove usklajenosti s predpisi, ki urejajo osebne podatke.  
Preden se osredotočimo na posamezne določbe, Pooblaščenec uvodoma ugotavlja, da v zakonu ni navedenega namena obdelave osebnih podatkov. Že iz 2. odstavka 38. člena Ustave RS in iz temeljnega načela iz 8. člena ZVOP-1 izhaja, da je treba pred vsakim zbiranjem in nadaljnjim obdelovanjem osebnih podatkov, določiti namen za vsak obdelovalni postopek posebej. Poudarjamo, da je v zakonu potrebno vsakokrat določiti namen obdelave osebnih podatkov in to za vsako zbirko osebnih podatkov posebej, čemur predlog zakona ne sledi. Navedena zahteva izhaja tako iz ustave, kot tudi iz določb ZVOP-1 in iz odločb Ustavnega sodišča. Poleg opredelitve namena pa je nujno potrebno spoštovati načelo sorazmernosti, kot ga določa 3. člena ZVOP-1 in po katerem morajo biti osebni podatki, ki se obdelujejo, ustrezni in po obsegu primerni glede na namene, za katere se zbirajo in nadalje obdelujejo.

Pravico do varstva osebnih podatkov zagotavlja Ustava Republike Slovenije (Ur. l. RS, št. 33/1991 s spremembami, v nadaljevanju Ustava), ki po določbi 2. odstavka 38. člena določa obveznost, da se zbiranje, obdelovanje, namen uporabe, nadzor ter varstvo tajnosti osebnih podatkov uredi z zakonom. To v zvezi z določbami Direktive 95/46/ES Evropskega parlamenta in Sveta z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (v nadaljevanju Direktiva 95/46/ES) in 3. odstavkom 249. člena prečiščenega besedila Pogodbe o Evropski uniji in Pogodbe o ustanovitvi Evropske skupnosti (UL C 321E, 29. 12. 2006) konkretno pomeni tudi obveznost prenosa ureditve varstva osebnih podatkov v splošni sistemski zakon, katerega v Sloveniji predstavlja ZVOP-1. Čeprav daje Direktiva 95/46/ES možnost urejanja varstva osebnih podatkov tudi v področnih zakonih, pa morajo slednji vseeno zagotoviti smiselno in primerljivo raven varstva osebnih podatkov z določbami sistemskega zakona, in s tem tudi z 2. odstavkom 38. člena Ustave, kot to izhaja iz 32. člena v povezavi s 3. in 4. členom Direktive 95/46/ES.
Pripombe se nanašajo na naslednje določbe:

29. člen

(načelo javnosti podatkov)

Vsi podatki na vlogah in vsebina upravnih odločb so javni, razen podatkov, ki predstavljajo poslovno tajnost, davčno tajnost ali EMŠO. 
Primarno predpostavljamo, da je s terminom »poslovna tajnost« mišljena poslovna skrivnost, kot jo določa Zakona o gospodarskih družbah v 39. čl. S predlagano določbo se namreč posega v materijo, ki jo ureja Zakon o dostopu do informacij javnega značaja (Ur. l. RS, št. 51/06 in 117/06 - ZDavP2, v nadaljevanju ZDIJZ), ki vzpostavlja presumpcijo, da so vsi podatki, ki izpolnjujejo pogoje iz 1. odst. 4. čl. ZDIJZ, javni, z izjemo tistih, ki so zavarovani kot izjema (1. odst. 6. čl. ZDIJZ). Iz tega razloga je ta določba načeloma redundantna; ker pa bi obenem lahko povzročila nedopustno napačno razumevanje ZDIJZ, v izogib različnim interpretacijam priporočamo njeno črtanje. Dostopu javnosti v okviru ZDIJZ namreč niso podvržene le vloge in upravne odločbe, prav tako pa niso izjeme le poslovna skrivnost, davčna tajnost ali EMŠO (oziroma drugi zavarovani osebni podatki), ampak je v 1. odst. 6. čl. ZDIJZ določenih enajst izjem od prostega dostopa, ne pa zgolj tri. Predlagani člen iz tega razloga pomeni nedopustno zožitev pravice dostopa do informacij javnega značaja. 
39. člen

(objava odločitve na spletu)

(1) V predpisu vlade se lahko določi, da pristojni organ prve stopnje o zahtevkih ne odloči s pisno odločbo, temveč izrek odločbe objavi na spletni strani.

V sklopu dostopa do informacij javnega značaja so ena izmed najpogosteje zastopanih izjem varovani osebni podatki (3. tč. 1. odst. 6. čl. ZDIJZ), ki so sicer relativizirani s 3. odst. 6. čl. ZDIJZ, in sicer, da če gre za podatke o porabi javnih sredstev ali podatke, povezane z opravljanjem javne funkcije ali delovnega razmerja javnega uslužbenca, razen v primerih iz 1. in 5. do 8. točke prvega odstavka ter v primerih, ko zakon, ki ureja javne finance ali zakon, ki ureja javna naročila, določata drugače, dostop dovoli. Prav tako se lahko dostop dovoli, če se v skladu z 2. odst. 6. čl. ZDIJZ po postopku, določenem v 21. čl. ZDIJZ, če je javni interes glede razkritja močnejši od javnega interesa ali interesa drugih oseb za omejitev dostopa do zahtevane informacije. Varovani osebni podatki, ki po ZDIJZ niso prosto dostopni, so lahko po naravi stvari tudi sestavina izreka odločbe, zato bi bilo treba tudi v tem vidiku razmisliti o morebitnem delnem dostopu, kot ga ureja 7. čl. ZDIJZ in na tej podlagi sprejeta Uredba o posredovanju in ponovni uporabi informacij javnega značaja (Ur. l. RS; št. 76/05, v nadaljevanju Uredba). 
Obenem pa je treba opozoriti tudi na to, da se mora v skladu z 38. čl. Ustave RS materija osebnih podatkov urejati z zakonom in ne s podzakonskim aktom, zato Pooblaščenec opozarja, da predpis vlade hierarhično ne zadostuje za ureditev obdelave osebnih podatkov, pač pa je to potrebno urediti z zakonom. Pooblaščenec predlagano določbo razume kot način odločanja, kar izhaja iz nadaljnjega drugega in odstavka istega člena, vendar je tudi v tem primeru potrebno paziti na izjemo od prosto dostopnih podatkov. Zato je potrebno opozoriti, da je potrebno spoštovati določbe ZDIJZ, v kolikor gre tudi za objavo zavarovanih osebnih podatkov (npr. številka računa, davčna številka fizične osebe, EMŠO v povezavi z osebnim imenom) v izreku odločbe. 
87. člen

(vsebina vloge)

(1) Vloga za priznanje označbe višje kakovosti kmetijskega pridelka oziroma živila, geografskih označb, označb porekla in označb zajamčene tradicionalne posebnosti kmetijskega pridelka oziroma živila ter označbe naravnih mineralnih vod mora vsebovati zlasti:

- identifikacijske podatke (ime in priimek oziroma firmo, naslov oziroma sedež s hišno številko in enotno matično številko občana oziroma matično številko) o vlagatelju;

- listine, ki dokazujejo sestavo, lastnosti, izvor oziroma način pridelave oziroma predelave kmetijskih pridelkov oziroma živil oziroma njihovih surovin. 
(2) Minister predpiše podrobnejšo vsebino vloge iz prejšnjega odstavka.

Pooblaščenec opozarja, da glede na predlagano določilo 2. odst. minister med podrobnejšo vsebino vloge v skladu z zgoraj navedenim ne more predpisati obdelave osebnih podatkov, kar vključuje tudi nabor osebnih podatkov vlagatelja, ki je fizična oseba. Pri naštevanju osebnih podatkih zakonodajalec ne sme uporabiti besedice zlasti, temveč se mora že v naprej odločiti, kateri osebni podatki so potrebni in primerni za odločanje.
165. člen

(pridobivanje in uporaba podatkov)

(1) Za vodenje in upravljanje podatkovnih zbirk lahko ministrstvo pridobiva in uporablja podatke, ki jih v okviru predpisanih zbirk podatkov vodi oziroma upravlja ministrstvo ali drugi državni organi, javni zavodi in agencije, koncesionarji, pokrajine ali občine ter drugi pooblaščeni organi (v nadaljnjem besedilu: upravljavci), zlasti iz:
- registra prostorskih enot;

- davčnega registra (davčna številka);

- centralnega registra prebivalstva (osebno ime, EMŠO, naslov stalnega in začasnega prebivališča,  podatke o šolski izobrazbi ter podatke o družini za mater, očeta, zakonca ali osebo, s katero živi fizična oseba v zunajzakonski skupnosti, in otroke: osebno ime, EMŠO, naslov stalnega in začasnega prebivališča, podatke o šolski izobrazbi ter datume in podatke o dogodkih, spremembah in popravkih);

- zemljiškega katastra (parcelna številka, meja parcele, površina, lastnik, upravljavec, najemnik);

- zemljiške knjige (lastninska in zakupna pravica na posameznih parcelah);

- poslovnega registra Slovenije;

- zbirk podatkov Statističnega urada Republike Slovenije; - zbirk carinskih podatkov o uvozu in izvozu kmetijskih pridelkov oziroma živil;

- zbirk podatkov Sklada kmetijskih zemljišč in gozdov Republike Slovenije (podatki o zemljiščih, ki so v lasti

 Republike Slovenije in zakupnikih teh zemljišč); 

- zbirk podatkov v živinoreji;

- zbirk podatkov v veterini in gozdarstvu;

- zbirk podatkov Agencije Republike Slovenije za okolje; 

- zbirk podatkov o vodah;

- zbirk podatkov o ekološko pomembnih območjih;

- zbirk podatkov o onesnaženosti zemljišč in vod;

- zbirk podatkov o okolju, naravi in habitatih;

- zbirk podatkov o zavarovanih in drugih območjih, ki so pomembna za izvajanje ukrepov ministrstva;

- zbirk podatkov s področja urejanja prostora;

- zbirk podatkov Zavoda za pokojninsko in invalidsko zavarovanje (osebni podatki o pokojnini in zavarovanju);

- zbirk podatkov s področja regionalne politike;

- zbirk osebnih podatkov s področja socialne politike;

- zbirk podatkov o inšpekcijskih postopkih, ki tečejo, in odločbah, ki se glasijo zoper nosilca kmetijskega gospodarstva in se nanašajo na izvajanje določil navzkrižne skladnosti;

- zbirk podatkov o sodnih odločbah, ki se glasijo zoper nosilca kmetijskega gospodarstva in se nanašajo na izvajanje določil navzkrižne skladnosti;

- evidence gospodinjstev (ime in priimek, EMŠO in stalno prebivališče članov gospodinjstva).  

(2) Za vodenje in upravljanje podatkovnih zbirk lahko ministrstvo uporablja tudi temeljne topografske načrte, topografske karte, pregledne karte in digitalne ortofoto načrte. 

(3) Upravljalci podatkov, kart in digitalnih ortofoto načrtov iz prejšnjega odstavka, posredujejo ministrstvu podatke brezplačno, zaračunajo pa lahko neposredne materialne stroške za potrebne dodatne izvode oziroma obdelave.

(4) Podatke iz prvega odstavka tega člena, ki imajo naravo osebnih podatkov, posredujejo upravljalci v skladu s predpisi o varstvu osebnih podatkov.
(5) Za izvajanje ukrepov ministrstva upravljavci zbirk podatkov iz prvega odstavka tega člena posredujejo podatke ministrstvu tudi v digitalni grafični obliki.

Pooblaščenec opozarja, da je tudi ta določba nejasna in preohlapna, predvsem pa ne daje zadostne pravne podlage za pridobivanje osebnih podatkov. Sama določba 4. odst. pa je redundantna, saj ZVOP-1 določa, da je podlaga za pridobivanje osebnih podatkov v javnem sektorju zakon. Sam zakon torej mora določiti vrsto (konkretizacijo) osebnih podatkov, ki naj bi jih ministrstvo pridobivalo, predvsem pa za pridobivanje iz vsake zbirke določiti namen obdelave osebnega podatka. Prav tako je povsem neprimerno, da je v napovednem stavku 1. odst. uporabljena beseda »zlasti«, saj je osnovna paradigma v pravu varstva osebnih podatkov prav princip numerus clausus. Glede na navedeno, kljub uporabi te besede, ministrstvo ne bo smelo dostopati do več zbirk osebnih podatkov, kot so eksplicitno našteti v zakonu in pri tem upoštevati tudi zgoraj obrazloženo načelo sorazmernosti. 
V zvezi s sedmo alinejo 1. odstavka vas še obveščamo, da statistično zaupne podatke celostno ureja Zakon o državni statistiki, ki statistično poročevalsko enoto posebej ščiti. Pooblaščencu ni znan zakon, ki bi dopuščal pridobivati podatke od Statističnega urada. Statistična zaupnost je zaradi strogih mednarodnih standardov absolutno varovan podatek. Ker so med statističnimi poročevalskimi enotami tudi fizične osebe in gre torej za njihove osebne podatke, opozarjamo, da je bolje, da podatke, ki bi jih želeli pridobivati od posameznikov (originarna enota in ne pri derivirani), določite v matičnem zakonu.  Zato bo prej seveda potreben razmislek, katere podatke in za kakšen namen jih sploh potrebujete. 

166. člen

(predpisi ministra)

(1) Zbirke podatkov po tem zakonu se vodijo v računalniški obliki.

(2) Za posamezne zbirke podatkov po tem zakonu minister podrobneje predpiše pogoje za vpis in način njihovega vodenja.

(3) Način povezovanja z drugimi zbirkami podatkov in način pridobivanja podatkov iz drugih zbirk podatkov predpiše minister v sodelovanju s pristojnimi ministri.

Primarno poudarjamo, da je predlagana določba 3. odst. v izrazitem nasprotju s prvim odstavkom predlaganega 165. čl., po katerem ministrstvo pridobiva podatke, med tem ko 3. odst. 166. čl. uvaja pojem povezovanja. Povezovanje pomeni sproten, vsakokraten in neposreden avtomatičen prenos osebnih podatkov k uporabniku ob vsakem vnosu oziroma spremembi osebnega podatka v upravljavčevi zbirki, med tem ko je posredovanje osebnih podatkov vezano na vsakokratno zahtevo, torej brez avtomatizma. Iz tega razloga ni dovoljeno zamenjevati obeh pojmov. 
Za pravilno razumevanje predlagane določbe 3. odst. opozarjamo, da jo je potrebno brati skupaj z določbo 84. člena ZVOP-1-. Primarno je potrebno ugotoviti, da je zbirke osebnih podatkov iz uradnih evidenc in javnih knjig dovoljeno povezovati le, če tako določa zakon, zato predpisi ministrov za povezovanje zbirk niso zadostna pravna podlaga. Poleg tega pa so upravljavci ali upravljavec osebnih podatkov, ki povezuje dve ali več zbirk osebnih podatkov, ki se vodijo za različne namene, dolžni predhodno pisno obvestiti Informacijskega pooblaščenca. (2. odst.)  Čim pa vsaj ena zbirka osebnih podatkov vsebuje občutljive osebne podatke (kot jih določa 19. točka 6. člena ZVOP-1) ali če bi povezovanje imelo za posledico razkritje občutljivih podatkov ali je izvedbo povezovanja potrebna uporaba istega povezovalnega znaka, povezovanje ni dovoljeno brez predhodnega dovoljenja Informacijskega pooblaščenca (3. odst.)  Informacijski pooblaščenec pa povezavo iz 3. odst. 84. čl. ZVOP-1  (torej občutljivi osebni podatki ali isti povezovalni znak), na podlagi pisne vloge upravljavca dovoli le, če ugotovi, da upravljavci osebnih podatkov zagotavljajo zavarovanje osebnih podatkov. Ključnega pomena je torej zavarovanje, Informacijski pooblaščenec torej preveri tehnični vidik (npr. ali so baze varne, kriptirane itd.).

Zavarovanje osebnih podatkov namreč po določilu 24. člena ZVOP-1 pomeni prav to:  organizacijsko, tehnični in logično-tehnični postopki in ukrepi, s katerimi se varujejo osebni podatki. Določilo je obširno in ne pomeni vsebinske presoje osebnih podatkov.  Predlagani predpis ministrov zato ne more imeti konstitutivnega učinka in je zato poleg ustrezne zakonske podlage ugotavljanje ustreznosti povezave v pristojnosti Informacijskega pooblaščenca, ki dovoli predlagano povezavo.

168. člen

(posredovanje podatkov)

(1) Podatki iz zbirk podatkov po tem zakonu so javni, razen podatkov, ki se štejejo za osebne podatke in podatkov, ki pomenijo poslovno skrivnost.

(2) Podatki, ki se štejejo za osebne podatke, se posredujejo v skladu s predpisi o varstvu osebnih podatkov. Vsi podatki iz prejšnjega odstavka se posredujejo proti plačilu stroškov posredovanja in se smejo uporabljati samo za namene, za katere so bili dani in se jih ne sme spreminjati ali posredovati drugim osebam.

(3) Ministrstvo lahko posreduje podatke iz svojih zbirk podatkov in podatke, karte ter načrte iz prvega odstavka tega člena, vključno z osebnimi podatki, pooblaščenim organizacijam in izvajalcem javnih služb, če jih ti potrebujejo za izvajanje nalog iz delovnega področja ministrstva ter drugim državnim organom in organom lokalnih skupnosti, če jih ti potrebujejo za izvajanje zakonsko določenih nalog.

Pooblaščenec na tem mestu opozarja na povsem nejasen 1. odstavek, ki določa javnost podatkov. Če ima zakonodajalec namen določiti zbirke podatkov kot javne knjige oz. evidence, potem je nomotehnično pravilna pot ta, da se taksativno našteje podatke, ki pa ne bodo del javne knjige, temveč le del zbirke listin ali evidence, ki ne bo javno dostopna (npr. princip zemljiške knjige…). 
Pooblaščenec opozarja tudi to, da je 2. odst. popolnoma nepotreben in zavajajoč, medtem ko 3. odst. po sistematiki ne sodi v tematiko posredovanja podatkov javnosti,. Tematika dostopa je, kot je navedeno že zgoraj, celovito urejena v sistemskem ZDIJZ, ki taksativno določa izjeme od prosto dostopnih informacij. Med njimi so tudi osebni podatki in poslovne skrivnosti, zato predlagamo črtanje 1. in 2. odst. Ker so osebni podatki že sicer izjema od prostega dostopa, je prvi stavek 2. odst. nepotreben, celo tavtološki. Same informacije javnega značaja, ki naj bi se posredovale, pa morajo biti zaračunane v skladu z določbami ZDIJZ in zg. cit. uredbo. Tudi sicer pa je v naravi informacij javnega značaja, da njihova dostopnost in nadaljnja uporaba ne more biti omejena s kakršnimkoli namenom, zato predlagamo črtanje tudi 2. stavka 2. odst. tega člena.   
Predlagamo, da navedeno pripombo upoštevate in se vam obenem zahvaljujemo za trud in prizadevanje, ki ga boste vložili v rešitev oziroma izboljšavo predloga zakona. Predvsem zaradi nejasnega 168. člena bi bilo morda smiselno, da se dobimo na kratkem sestanku in razčistimo preostala sporna vprašanja.
S spoštovanjem,

    







Informacijski pooblaščenec:                  






  Nataša Pirc Musar, univ.dipl.prav.,

           







 pooblaščenka

Vročiti: 

•
naslovniku,

•
arhiv, tu.

